**Hrvatski jezik (27. i 28. svibnja 2020.)**

**Sat obrade lektire**

**Dinko Šimunović: Alkar**

ROK ZA IZVRŠAVANJE ZADATKA: ponedjeljak (1. lipnja 2020.), do 12 sati

**Zadatak i upute za rad:**

* Pripovijetka „Alkar“ djelo je koje je nastalo 1908. godine. Iako je to vrijeme nama daleka prošlost, kao i vrijeme radnje pripovijetke (kraj 19. st.), djelo zapravo progovara o temama koje su i danas, u modernom društvu, aktualne. Iz toga razloga možemo reći da je Šimunovićev „Alkar“ pripovijetka koja svojim temama, idejama i problemima o kojima progovara uopće nije „zastarjela“ te se o istima može raspravljati i u kontekstu društva u kojemu mi danas živimo.
* Razmislite samo:

Jedna odvažna, mlada djevojka koja se „bori“ protiv male, konzervativne sredine i donosi vlastite odluke bez obzira na protivljenje i osuđivanje drugih.

Ljubavni trokut u kojemu ljubavne strasti i najdublji osjećaji dovode likove do sukoba i određenih izbora zbog kojih će neki od njih biti sretni, a neki će biti povrijeđeni.

Ljubav između mlađe žene i starijeg muškarca (a moguća je i obrnuta situacija – ljubav između mlađeg muškarca i starije žene) – zar nisu takvi odnosi i danas „tabu-tema“ i neki ljudi ih osuđuju, bez obzira na to što se volimo hvaliti činjenicom da živimo u modernom i liberalnom svijetu u kojem svatko ima pravo živjeti svoj život kako želi?

* Upravo zbog tih navedenih tema ovo je djelo pogodno za jednu kvalitetnu raspravu, a to će i biti vaš zadatak. Nažalost, ne možemo povesti pravu, usmenu raspravu u učionici (vjerujem da bi to bilo jako zanimljivo ☺), stoga ćete vi svoju raspravu napisati. Odlučit ćete se za jednu verziju naslova rasprave i prema zadanim smjernicama iznijeti svoja razmišljanja i stavove te ih pokušati što uvjerljivije argumentirati.
* Kako biste znali na što se točno sve trebate osvrnuti u svojoj raspravi, na sljedećoj stranici ovoga dokumenta nalaze vam se detaljne smjernice prema kojima ćete raspravu pisati.
* U raspravi slobodno iznosite svoje stavove, ali nemojte zaboraviti na pravila rasprave – nemojte biti vulgarni i samo pisati tvrdnje bez ikakvih objašnjenja kojima biste obrazložili te tvrdnje/razmišljanja.
* Raspravu pišite u svoju bilježnicu, a kada bude gotova, pošaljite mi fotografiju iste privatnom porukom na yammer (ili na viber ili e-poštom ako budete imali problema s yammerom).

**Rasprava**

**Marta je kriva/nije kriva za Salkovu sudbinu**

Tvoj je zadatak napisati raspravljački tekst u kojemu ćeš dokazati je li Marta kriva ili nije kriva za Salkovu sudbinu.

U radu slijedi zadane smjernice.

Sastavak mora imati tri kompozicijska dijela: uvod, razradu i zaključak. Dijelove vizualno odijeli. Uvažavaj gramatička i pravopisna pravila. Izražavaj se cjelovitim rečenicama koje ćeš povezati u tekst. Izbjegavaj uporabu riječi iz razgovornoga jezika. Piši pisanim slovima, pravilno oblikuj slova č ić. Piši uredno i čitljivo.

Kompozicija rasprave:

UVOD

Navedi o kojemu liku iz djela „Alkar“ govoriš, smjesti lik u djelo, prostor i vrijeme kojemu pripada. Napiši temu djela i odredi predmet rasprave.

RAZRADA

Ukratko opiši Martin lik i njezin život. Navedi likove čija se sudbina isprepliće s njezinom i u djelu čine ljubavni trokut. Objasni Martin odnos prema likovima iz ljubavnoga trokuta i njihov odnos prema Marti. Kako Beglučani gledaju na taj ljubavni trokut? Prokomentiraj i dokaži svoje stajalište o tome je li Marta kriva ili nije kriva za Salkovu sudbinu. Je li ona doista odgovorna za njegove postupke nakon svega ili je Salko trebao biti dovoljno odrastao i zreo da nastavi svoj život dalje? Opravdavaš li njezin konačni izbor i zašto? Imamo li mi uopće pravo opravdavati ili osuđivati njezine postupke i ljubavni izbor? Objasni svoja razmišljanja. Aktualiziraj temu djela tako što ćeš na kraju razrade objasniti što misliš o djevojkama danas koje se udaju za puno starije muškarce.

ZAKLJUČAK

Napiši zaključnu misao o temi rasprave. (Nemoj da se zaključak sastoji samo od jedne rečenice. Neka to budu barem tri složene rečenice kojima ćeš smisleno zaokružiti temu rasprave i donijeti svoj konačni „sud“ o Marti.)